– Poff sa det, så gikk strømmen og nå er Stortinget evakuert, skriver kommunikasjonssjef i Høyre Sigbjørn Aanes, som befant seg i bygget, på Twitter.

Store mengder utrykningsenheter fra både politi, brann og ambulansetjenesten kom til stedet, og Stortinget ble raskt evakuert.

Sikkerhetstjenesten på Stortinget opplyser til NRK at det har vært et smell i en kum på baksiden av bygget i Akersgata.



Etter det NRK får opplyst skal ingen personer være skadd.

– En kortslutning har ført til kabelbrudd og strømstans. Det er ikke mistanke om at noen står bak. Det er ikke farlig å oppholde seg der, sier operasjonsleder Britt Børve i Oslo politidistrikt til NRK.

Hun forteller at bygget ble evakuert og at området ble sperret av fordi det er det som er rutinene ved slike meldinger.

– De som jobber på Stortinget kan vende tilbake når strømmen er tilbake, sa operasjonslederen.

Litt etter klokka 14.30 var strømmen tilbake i området, og evakueringen ble avsluttet kort tid etter. Stortingsrepresentanter og ansatte i bygget kunne da gå inn igjen til jobbene sine.

VIDEO: Tove Ellefsen så det som skjedde da det smalt ved kummen, forteller hvordan kumlokket ble kastet høyt i været. Du trenger javascript for å se video. VIDEO: Tove Ellefsen så det som skjedde da det smalt ved kummen, forteller hvordan kumlokket ble kastet høyt i været.

– Ildkule som stod opp

Ansatte ved Stortinget kan fortelle om en eksplosjon.

– Vi hørte en eksplosjon, så gikk strømmen og brannalarmen satte i gang. Det var noe røykutvikling, sier Jorunn Nilsen fra Stortinget befinner seg i bygget ved siden av Stortinget.

Tove Ellefsen var også i området og ble øyenvitne til smellet.

– Jeg kom gående like før det smalt, og det var en ildkule som sto opp, sier Ellefsen til NRK på stedet.

Hun forteller at hun først trodde det var en eksplosjon i Stortingsbygget, men at da hun så kumlokket var det klart at det var der det hadde skjedd.

– Jeg så at det datt ned igjen, og så lå det der og røyk, sier Ellefsen.

Ellefsen anslår selv at hun var rundt 8 meter unna kummen da det smalt.

Flere vitner forteller at det var dramatisk da det skjedde, men at det nå er helt rolig. Heller ikke Ellefsen og andre i området reagerte så veldig sterkt på det som skjedde.

– Det var ikke noe særlig reaksjon på gata, så jeg bare gikk over på den andre siden av veien. Jeg hadde en legetime, sier hun.

Store utrykningsmannskaper kom til Stortinget. Foto: Junge, Heiko / NTB scanpix

Kortslutning, brann og smell

Politiet meldte videre på Twitter at det «har vært en kortslutning i det elektriske anlegget, og at det har medført noe røykutvikling og strømstans».

– Vi har fått høre at det er skjedde en stor kortslutning som var eksplosjonsaktig under bakke ved Wessels plass, sier Jorunn Nilsen som jobber på Stortinget.

Hvordan reagerte folk på det?

– De opptrer svært rolig, oppholder seg utenfor Stortinget eller har forlatt området. De har evakuering området i umiddelbar nærhet, forteller Nilsen.

Oslo brann- og redningsetat bekrefter at kabelbrudd skal være årsak til kortslutningen.



Sikkerhetspersonell på Stortinget opplyser til NRK at det var en brann i et teknisk rom som førte til at det bygde seg opp trykk i kummen.

Politiet har også fått vite at brannen skal være knyttet til bygningsarbeider under bakken i Nedre Vollgate. Kabelbruddet er lokalisert i Prinsens gate/Akersgata.

Kortslutningen skal så ha ført til brann i hovedtavlen for sterkstrøm hos Stortinget, og så senere trykk som førte til smellet i kummen.

VIDEO: Se røydykkerne gå inn i Stortinget etter smellet. Du trenger javascript for å se video. VIDEO: Se røydykkerne gå inn i Stortinget etter smellet.

NRKs reportere på stedet kunne melde om omfattende utrykning fra både politiet, ambulanse og brannvesen. Situasjonen ble derimot ganske rolig etter hvert, og røykdykkere gikk ned i den involverte kummen i Akersgata.

Stortingsbygningen er evakuert fra kl.14 grunnet eksplosjonsartet kortslutning i teknisk rom i kjeller. Brannvesenet er på stedet og sjekker før folk kangå tilbake i bygningen. SMS sendt fra Stortinget til alle ansatte og representanter

Anne Margrethe Halvorsen i Oslo Senterkvinner var i nærheten av Stortinget da en dame kom løpende og var hysterisk. Halvorsen sier kvinnen fortalte at en kum var sprengt.

– Jeg kjørte bort og så at politiet sperrer av område, sier Halvorsen til NRK.

En annen mann fortalte om et lysglimt og et smell.

Kortslutning

Strømmen gikk også i flere andre bygninger i området. Informasjonssjef Morten Schau i Hafslund Nett forteller at de fikk en kortslutning i en høyspentkabel i en kulvert utenfor Stortinget.

– Det førte til et smell, som ble oppfattet som en eksplosjon. Lokket over kulverten løftet seg og strømmen gikk. Etter kortslutningen ble varme og ført via kulverten og inn i Stortinget og det var det som utløste brannalarmen, forklarer Schau.

Han forteller videre at det har vært en del gravearbeid i området og i den forbindelse har Hafslund foretatt en del koblinger for å hindre at kablene blir kappet over, men om kortslutningen direkte skyldes gravearbeidet er for tidlig å si.

– Er litt mer skvetten etter 22. juli

Tord Lien (arkivfoto) Foto: Falch, Knut / SCANPIX

Stortingsrepresentant Tord Lien fra Fremskrittspartiet var også i Stortingsbygningen da hendelsen skjedde.

– Det var et forholdsvis kraftig smell, og rett etter det fikk vi melding om evakuering, sier Lien til NRK.

Hele Stortinget ble raskt evakuert før det var klart hva som var årsaken.

– Man blir jo litt mer skvetten nå enn i før i tida med tanke på hva som skjedde 22. juli, sier Lien.



Lien forteller at alle raskt og effektivt ble evakuert ut av hovedbygget.

– Vi fikk beskjed om å gå ut inngangen på forsida, fordi situasjonen på baksida var uavklart. Alle håndterte dette veldig bra. På sekunder hadde alle fått gule vester på, sier stortingsrepresentanten fra Frp.